Ent Eero Medijainen pole piirdunud karikatuuridest valiku tegemisega, vaid on õnnestunult üritanud anda pildikogumikule ka  ajalookirjanduslikku lisaväärtust. Pildid on grupeeritud teemiti ning varustatud asjatundliku käsitlusega ajaloolisest situatsioonist, mis on omaaegset karikaturisti inspireerinud. Teemad katavad aga peaaegu kogu seda välispoliitiliste probleemide skaalat, mis Eestit neil aastail otseselt või kaudselt puudutas. Tulemuseks on tervikpilt rahvusvahelistest suhetest aastail 1918-1940. Tekst on iseseisva väärtusega ning pole sugugi vaid sideaineks üleminekul ühelt pildilt teisele. Et autor valdab sealjuures ka ladusa,  täpse ning ilmeka kirjutamise kunsti, võib raamatule ennustada lugejamenu ajaloohuviliste kõige laiemas ringis, seda mitte ainult karikatuuride tõttu. Nagu autorgi eessõnas vihjab, sobib teos ka abimaterjaliks loengu, ettekande või koolitunni läbiviimisel.